Familiedag eindig in nagmerrie - Mogol Pos
Familiedag eindig in nagmerrie
LEPHALALE — Wat vir die Van Staden-familie 'n heerlike familiedag moes wees, het geëindig in 'n nagmerrie toe JP van Staden (47) deur 'n werker van 'n buurplaas met 'n mes gesteek is. JP is 'n onderwyser by Laerskool Ellisras.
JP ná die nagmerrie-voorval
PT van Staden, JP se broerskind, vertel dat hulle Saterdag 20 April 'n familiebyeenkoms gehad het op die plaas Wellington. Meer as 20 familielede het die geleentheid bygewoon.
"Ons het so net na 19:00 teruggekom by die huis en pas die perde afgesaal. Ek was besig om op my foon te praat in die huis toe my vrou, Charlene, vir my sê daar is moeilikheid buite," sê PT.
Een van PT se werkers het by 'n werker op die buurplaas gaan kuier en hulle het na bewering gedrink, dagga gerook en stry gekry. PT se werker het blykbaar vir die buurplaas se werker gesê hy gaan vir PT roep om hom te help, waarop dié geantwoord het dat hy nie bang is vir PT nie. Al sy mede-werkers het vir hom gesê hy moenie gaan moeilikheid maak nie, maar hy het oorgestap na PT-hulle toe.
Toe Charlene die man sien het sy vir JP gevra om te hoor wat hy wil hê terwyl sy vir PT gaan roep het.
"Die man het vir JP geskree en JP het vir hom gevra om die plaas te verlaat. Hy het 'n mes uitgepluk en JP se ken en kaak raakgesteek. Volgens PT het die man gemik vir JP se keel, maar hy het gekoes. "Almal het begin skree en ek het vir hom gevra wat maak hy, waarop hy probeer het om my ook met die mes te steek," sê PT.
Hy het die mes wild in die lug geswaai en PT kon daarin slaag om hom aan die arm te gryp en die mes by hom af te vat. Hy het die mes op die gras gegooi en die verdagte op die grond vasgedruk.
Volgens PT het die polisie eers na meer as twee ure by die toneel opgedaag. Lede van die GPF is ook na die toneel ontbied.
'n Saak van aanranding met die doel om ernstig te beseer is by Lephalale Polisie geopen, maar volgens PT gaan dit verander word na poging tot moord op grond van die dokter se verslag.